CELEX: 32019R2126
Language: ro
Date: 2019-10-10 00:00:00
Title: Regulamentul delegat (UE) 2019/2126 al Comisiei din 10 octombrie 2019 de completare a Regulamentului (UE) 2017/625 al Parlamentului European și al Consiliului în ceea ce privește normele referitoare la controalele oficiale specifice vizând anumite categorii de animale și de mărfuri, măsurile care trebuie luate în urma efectuării acestor controale și anumite categorii de animale și de mărfuri exceptate de la efectuarea controalelor oficiale la posturile de inspecție la frontieră (Text cu relevanță pentru SEE)

12.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 321/104
               
            
         REGULAMENTUL DELEGAT (UE) 2019/2126 AL COMISIEI
         din 10 octombrie 2019
         de completare a Regulamentului (UE) 2017/625 al Parlamentului European și al Consiliului în ceea ce privește normele referitoare la controalele oficiale specifice vizând anumite categorii de animale și de mărfuri, măsurile care trebuie luate în urma efectuării acestor controale și anumite categorii de animale și de mărfuri exceptate de la efectuarea controalelor oficiale la posturile de inspecție la frontieră
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 48 litera (h) și articolul 77 alineatul (1) literele (a), (b) și (k),
         întrucât:
         
                     (1)
                  
                  
                     Articolul 77 alineatul (1) literele (a), (b) și (k) din Regulamentul (UE) 2017/625 abilitează Comisia să adopte norme privind efectuarea de controale oficiale specifice vizând anumite categorii de animale și de mărfuri care intră în Uniune și privind măsurile care trebuie luate în caz de neconformitate.
                  
               
                     (2)
                  
                  
                     Pentru a asigura controale oficiale eficiente ale transporturilor de vânat sălbatic cu blană, nejupuit, introdus în Uniune, ar trebui să se stabilească cerințe pentru controale specifice în cazul în care controalele fizice sunt finalizate la unitatea de destinație, întrucât la posturile de inspecție la frontieră nu se pot efectua controale fizice și prelevări de probe complete.
                  
               
                     (3)
                  
                  
                     În vederea asigurării unor controale oficiale eficiente vizând produsele pescărești proaspete debarcate direct în porturile Uniunii, ar trebui să se permită efectuarea de controale oficiale în porturile desemnate de statele membre în conformitate cu Regulamentul (CE) nr. 1005/2008 al Consiliului (2).
                  
               
                     (4)
                  
                  
                     Articolul 77 alineatul (1) litera (k) din Regulamentul (UE) 2017/625 abilitează Comisia să adopte norme privind efectuarea controalelor oficiale specifice vizând animalele și mărfurile menționate la articolul 48 litera (h) din regulamentul respectiv care prezintă un risc scăzut sau nu prezintă niciun risc specific și care sunt exceptate de la efectuarea controalelor oficiale la posturile de inspecție la frontieră atunci când o astfel de exceptare este justificată.
                  
               
                     (5)
                  
                  
                     În cazul în care nu se efectuează controale oficiale la posturile de inspecție la frontieră, ar trebui stabilite condiții, cum ar fi măsuri de control adecvate, pentru a asigura faptul că nu există riscuri inacceptabile pentru sănătatea publică, sănătatea animalelor și a plantelor în cazul în care astfel de animale și de mărfuri intră în Uniune.
                  
               
                     (6)
                  
                  
                     În cazul tonului congelat care prezintă un risc scăzut sau care nu prezintă niciun risc specific în conformitate cu articolul 48 litera (h) din Regulamentul (UE) 2017/625, pot fi efectuate controale oficiale la unitatea de prelucrare de la destinație, care urmează să fie aprobată de către autoritățile vamale pentru depozitarea temporară a mărfurilor neunionale în conformitate cu Regulamentul (UE) nr. 952/2013 al Parlamentului European și al Consiliului (3).
                  
               
                     (7)
                  
                  
                     În cazul produselor pescărești care prezintă un risc scăzut sau care nu prezintă niciun risc specific în conformitate cu articolul 48 litera (h) din Regulamentul (UE) 2017/625, capturate de nave care arborează pavilionul unui stat membru și introduse în Uniune după ce au fost descărcate în țări terțe, astfel cum se menționează la articolul 72 din Regulamentul de punere în aplicare (UE) 2019/627 al Comisiei (4), ar trebui luate măsuri în cazul unei suspiciuni de neconformitate.
                  
               
                     (8)
                  
                  
                     Animalele și mărfurile care intră în Uniune prin anumite insule grecești și prin anumite teritorii franceze prezintă un risc scăzut având în vedere că astfel de animale și de mărfuri nu sunt introduse pe piață în afara acestor insule sau insule. Ar trebui să se stabilească cerințe privind controalele oficiale și măsuri adecvate pentru a garanta faptul că astfel de animale și de mărfuri nu vor fi introduse pe piață în afara acestor insule sau teritorii.
                  
               
                     (9)
                  
                  
                     Pentru a raționaliza și a simplifica aplicarea cadrului legislativ, ar trebui adoptate normele privind controalele oficiale în temeiul articolului 77 alineatul (1) litera (k) și al articolului 48 litera (h) din Regulamentul (UE) 2017/625, împreună cu normele privind controalele oficiale referitoare la alte categorii de mărfuri enumerate la articolul 77 alineatul (1) literele (a) și (b) din respectivul regulament.
                  
               
                     (10)
                  
                  
                     Aceste norme sunt legate între ele substanțial și multe dintre ele sunt destinate să fie aplicate împreună. Prin urmare, în interesul simplității și al transparenței, precum și pentru facilitarea aplicării normelor și evitarea multiplicării lor, acestea ar trebui să fie prevăzute într-un singur act, iar nu în mai multe acte separate cu numeroase referințe încrucișate și în cazul cărora există riscul duplicării.
                  
               
                     (11)
                  
                  
                     Având în vedere faptul că prezentul regulament stabilește norme care intră sub incidența Deciziei 94/641/CE a Comisiei (5) și a Deciziei de punere în aplicare 2012/44/UE a Comisiei (6), actele juridice respective ar trebui abrogate.
                  
               
                     (12)
                  
                  
                     Întrucât Regulamentul (UE) 2017/625 se aplică începând cu 14 decembrie 2019, prezentul regulament ar trebui să se aplice, de asemenea, de la data respectivă,
                  
               ADOPTĂ PREZENTUL REGULAMENT:
         
            Articolul 1
            Obiect
            Prezentul regulament stabilește norme privind efectuarea controalelor oficiale specifice vizând anumite categorii de animale și de mărfuri și măsurile care trebuie luate în caz de neconformitate. El stabilește norme pentru cazurile și condițiile în care anumite categorii de animale și de mărfuri sunt exceptate de la efectuarea controalelor oficiale la posturile de inspecție la frontieră și când sunt justificate astfel de exceptări.
         
         
            Articolul 2
            Definiții
            În sensul prezentului regulament, se aplică următoarele definiții:
            
                        1.
                     
                     
                        „IMSOC” înseamnă sistemul de gestionare a informațiilor pentru controalele oficiale menționat la articolul 131 din Regulamentul (UE) 2017/625;
                     
                  
                        2.
                     
                     
                        „produs pescăresc proaspăt” înseamnă produs pescăresc proaspăt astfel cum este definit la punctul 3.5 din anexa I la Regulamentul (CE) nr. 853/2004 al Parlamentului European și al Consiliului (7);
                     
                  
                        3.
                     
                     
                        „ton congelat” înseamnă ton păstrat în conformitate cu cerințele stabilite în secțiunea VIII capitolul VII punctul 2 din anexa III la Regulamentul (CE) nr. 853/2004.
                     
                  
         
            Articolul 3
            Vânatul sălbatic cu blană, nejupuit
            
               (1)   Autoritatea competentă de la posturile de inspecție la frontiera de primă intrare în Uniune poate permite expedierea de transporturi de vânat sălbatic cu blană, nejupuit, către unitatea de la locul de destinație, fără a finaliza controalele fizice, în cazul în care transporturile sunt expediate în vehicule sau containere, în conformitate cu articolele 2 și 3 din Regulamentul delegat (UE) 20190628-026 al Comisiei (8).
            
            
               (2)   Autoritatea competentă menționată la alineatul (1) informează autoritatea competentă din unitatea de la locul de destinație cu privire la necesitatea de a finaliza controalele fizice, în special controalele sanitare și testele de laborator.
            
            
               (3)   Autoritatea competentă din unitatea de la locul de destinație informează autoritatea competentă menționată la alineatul (1) cu privire la rezultatele controalelor fizice menționate la alineatul (2).
            
         
         
            Articolul 4
            Produsele pescărești proaspete descărcate direct în porturile Uniunii desemnate de statele membre de pe o navă de pescuit care arborează pavilionul unei țări terțe
            Produsele pescărești proaspete descărcate direct de pe o navă de pescuit care arborează pavilionul unei țări terțe sunt exceptate de la efectuarea controalelor oficiale la posturile de inspecție la frontieră, dacă respectivele controale sunt efectuate de autoritățile competente în porturile Uniunii desemnate de statele membre în conformitate cu articolul 5 alineatul (1) din Regulamentul (CE) nr. 1005/2008.
         
         
            Articolul 5
            Tonul congelat descărcat direct în porturile Uniunii desemnate de statele membre de pe o navă de pescuit care arborează pavilionul unei țări terțe
            Statele membre pot efectua, la unitatea de prelucrare de destinație aprobată în conformitate cu articolul 4 din Regulamentul (CE) nr. 853/2004, controale oficiale vizând tonul congelat care nu a fost decapitat sau eviscerat și care a fost debarcat direct în porturile Uniunii desemnate de către statele membre în conformitate cu articolul 5 alineatul (1) din Regulamentul (CE) nr. 1005/2008 de pe o navă de pescuit care arborează pavilionul unei țări terțe, sub rezerva următoarelor condiții:
            
                        (a)
                     
                     
                        controalele oficiale sunt efectuate de autoritatea competentă de la cel mai apropiat post de inspecție la frontieră;
                     
                  
                        (b)
                     
                     
                        unitatea de prelucrare de destinație este autorizată de către autoritățile vamale pentru depozitarea temporară a mărfurilor neunionale în conformitate cu articolul 147 alineatul (1) și cu articolul 148 din Regulamentul (UE) nr. 952/2013;
                     
                  
                        (c)
                     
                     
                        tonul congelat se expediază de pe navă la unitatea de prelucrare de destinație în vehicule sau containere de transport sigilate, sub supravegherea autorității competente care efectuează controalele oficiale și sub regimul vamal relevant în conformitate cu articolele 134, 135, 140, 141 și cu articolul 148 alineatul (5) din Regulamentul (UE) nr. 952/2013;
                     
                  
                        (d)
                     
                     
                        înainte de sosirea transportului în porturile desemnate ale Uniunii, operatorul responsabil de transport a notificat autoritatea competentă menționată la litera (a) de la prezentul articol cu privire la sosirea transportului, prin introducerea în IMSOC a unui document sanitar comun de intrare (DSCI) completat, în conformitate cu articolul 56 din Regulamentul (UE) 2017/625.
                     
                  
         
            Articolul 6
            Produsele pescărești destinate consumului uman capturate de nave care arborează pavilionul unui stat membru, descărcate în țări terțe
            
               (1)   Transporturile de produse pescărești destinate consumului uman capturate de nave care arborează pavilionul unui stat membru, descărcate, cu sau fără depozitare, în țări terțe înainte de intrarea în Uniune printr-un mijloc de transport diferit, astfel cum se menționează la articolul 72 alineatul (1) din Regulamentul (UE) 2019/627, fac obiectul unor controale documentare efectuate de către autoritatea competentă de la posturile de inspecție la frontiera de primă sosire în Uniune.
            
            
               (2)   Transporturile menționate la alineatul (1) pot fi exceptate de la efectuarea controalelor de identitate și a celor fizice la posturile de inspecție la frontieră dacă îndeplinesc condițiile prevăzute la articolul 72 din Regulamentul (UE) 2019/627.
            
            
               (3)   În cazul în care se identifică sau se suspectează nerespectarea normelor menționate la articolul 1 alineatul (2) din Regulamentul (UE) 2017/625, autoritatea competentă de la postul de inspecție la frontiera de primă sosire în Uniune efectuează, pe lângă controlul documentar, controale ale identității și controale fizice ale transporturilor menționate la alineatul (1) din prezentul articol.
            
         
         
            Articolul 7
            Transporturile care intră în Uniune prin anumite insule grecești și prin anumite teritorii franceze
            
               (1)   Produsele de origine animală și produsele compuse care intră în Uniune din țări terțe prin intermediul punctelor de intrare autorizate din insulele grecești Rodos, Mitilini și Iraklio (Creta), pentru utilizare locală pe insula grecească unde se află punctul de intrare, sunt exceptate de la efectuarea controalelor oficiale la posturile de inspecție la frontieră.
            
            
               (2)   Animalele, produsele de origine animală și produsele compuse care intră în Uniune din țări terțe prin intermediul punctelor de intrare autorizate din departamentele franceze de peste mări Guadelupa, Guyana Franceză, Martinica și Mayotte pentru utilizare locală în departamentul francez de peste mări unde se află punctul de intrare sunt exceptate de la efectuarea controalelor oficiale la posturile de inspecție la frontieră.
            
         
         
            Articolul 8
            Controalele oficiale specifice vizând transporturile care intră în Uniune prin anumite insule grecești și prin anumite teritorii franceze
            
               (1)   Transporturile menționate la articolul 7 se supun unor controale, pentru fiecare punct de intrare autorizat, în conformitate cu anexa I.
            
            
               (2)   Fiecare punct de intrare autorizat se află în responsabilitatea unei autorități competente, care are la dispoziție:
               
                           (a)
                        
                        
                           medici veterinari oficiali responsabili cu luarea deciziilor cu privire la transporturi în conformitate cu articolul 55 alineatul (2) litera (a) din Regulamentul (UE) 2017/625; și
                        
                     
                           (b)
                        
                        
                           dacă se consideră necesar de către autoritatea competentă, personalul menționat la articolul 49 alineatul (2) literele (a) și (b) din Regulamentul (UE) 2017/625 format în conformitate cu articolul 2 din Regulamentul delegat (UE) 2019/1081 al Comisiei (9).
                        
                     
            
               (3)   Autoritatea competentă de la punctele de intrare autorizate din insulele grecești menționate la articolul 7 alineatul (1) garantează că pentru fiecare punct de intrare autorizat există personal și resurse disponibile pentru efectuarea controalelor oficiale vizând transporturile de mărfuri menționate la articolul 7 alineatul (1) pentru care este autorizat punctul de intrare.
            
            
               (4)   Fiecare punct de intrare autorizat din departamentele franceze de peste mări menționat la articolul 7 alineatul (2) dispune de toate facilitățile, echipamentele și personalul necesar pentru a efectua controalele oficiale vizând transporturile de animale și de mărfuri menționate la articolul 7 alineatul (2) pentru care este autorizat punctul de intrare.
            
         
         
            Articolul 9
            Responsabilitățile operatorilor în ceea ce privește transporturile care intră în Uniune prin anumite insule grecești și prin anumite teritorii franceze
            Operatorul responsabil de transporturile menționate la articolul 7:
            
                        (a)
                     
                     
                        notifică sosirea transportului autorității competente de la punctul de intrare autorizat, prin introducerea unui DSCI completat în IMSOC înainte de sosirea transportului la punctul de intrare autorizat;
                     
                  
                        (b)
                     
                     
                        păstrează un registru aprobat de autoritatea competentă de la punctul de intrare autorizat în care înregistrează, dacă este cazul, cantitățile de animale, de produse de origine animală și de produse compuse destinate introducerii pe piață, precum și numele și adresa cumpărătorului (cumpărătorilor);
                     
                  
                        (c)
                     
                     
                        informează cumpărătorul (cumpărătorii) asupra faptului că:
                        
                                    (i)
                                 
                                 
                                    produsele de origine animală și produsele compuse care urmează să fie introduse pe piață sunt destinate numai consumului local și că aceste produse nu trebuie să fie reexpediate în niciun caz către alte părți ale teritoriului Uniunii;
                                 
                              
                                    (ii)
                                 
                                 
                                    în cazul revânzării, cumpărătorii trebuie să informeze noii cumpărători, dacă aceștia sunt operatori comerciali, în legătură cu restricțiile în conformitate cu litera (c) punctul (i);
                                 
                              
                  
                        (d)
                     
                     
                        în cazul departamentelor franceze de peste mări Guadelupa, Guyana Franceză, Martinica și Mayotte, informează cumpărătorul (cumpărătorii) cu privire la faptul că:
                        
                                    (i)
                                 
                                 
                                    animalele care se introduc pe piață sunt destinate exclusiv creșterii și producției locale și că aceste animale și produsele derivate din aceste animale nu trebuie să fie reexpediate în niciun caz către alte părți ale teritoriului Uniunii;
                                 
                              
                                    (ii)
                                 
                                 
                                    în cazul revânzării, cumpărătorii trebuie să informeze noii cumpărători, dacă aceștia sunt operatori comerciali, în legătură cu restricțiile în conformitate cu litera (d) punctul (i).
                                 
                              
                  
         
            Articolul 10
            Abrogări
            
               (1)   Decizia 94/641/CE și Decizia de punere în aplicare 2012/44/UE se abrogă începând cu 14 decembrie 2019.
            
            
               (2)   Trimiterile la actele abrogate se interpretează ca trimiteri la prezentul regulament și se citesc în conformitate cu tabelele de corespondență din anexa II.
            
         
         
            Articolul 11
            Intrare în vigoare și data aplicării
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 14 decembrie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 10 octombrie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 95, 7.4.2017, p. 1.
         
            (2)  Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (JO L 286, 29.10.2008, p. 1).
         
            (3)  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).
         
            (4)  Regulamentul de punere în aplicare (UE) 2019/627 al Comisiei din 15 martie 2019 de stabilire a unor modalități practice uniforme pentru efectuarea controalelor oficiale asupra produselor de origine animală destinate consumului uman în conformitate cu Regulamentul (UE) 2017/625 al Parlamentului European și al Consiliului și de modificare a Regulamentului (CE) nr. 2074/2005 al Comisiei în ceea ce privește controalele oficiale (JO L 131, 17.5.2019, p. 51).
         
            (5)  Decizia 94/641/CE a Comisiei din 8 septembrie 1994 de stabilire a normelor care se aplică controalelor veterinare ale produselor importate din țări terțe de către unele insule grecești (JO L 248, 23.9.1994, p. 26).
         
            (6)  Decizia de punere în aplicare 2012/44/UE a Comisiei din 25 ianuarie 2012 privind normele aplicabile controalelor sanitar-veterinare efectuate asupra animalelor vii și produselor de origine animală introduse în anumite departamente franceze de peste mări provenind din țări terțe (JO L 24, 27.1.2012, p. 14).
         
            (7)  Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (JO L 139, 30.4.2004, p. 55).
         
            (8)  Regulamentul delegat (UE) 2019/1666 al Comisiei din 24 iunie 2019 de completare a Regulamentului (UE) 2017/625 al Parlamentului European și al Consiliului în ceea ce privește condițiile de monitorizare a transportului și a sosirii transporturilor de anumite mărfuri de la postul de inspecție de la frontiera de sosire la unitatea de la locul de destinație din Uniune (JO L …, …, p. …).
         
            (9)  Regulamentul delegat (UE) 2019/1081 al Comisiei din 8 martie 2019 de stabilire a unor norme privind cerințele specifice de formare pentru personalul care efectuează anumite controale fizice la posturile de inspecție la frontieră (JO L 171, 26.6.2019, p. 1).
      
      
         
            ANEXA I
            
               Controale oficiale specifice vizând mărfurile care intră în Uniune prin punctele de intrare autorizate din anumite insule grecești și din anumite teritorii franceze
            
            
               1.   
               
                  Autoritatea competentă asigură faptul că toate datele privind produsele de origine animală și produsele compuse și, în cazul departamentelor franceze de peste mări Guadelupa, Guyana Franceză, Martinica și Mayotte, și toate datele referitoare la animale, prezentate pentru introducere pe piață, sunt introduse în IMSOC.
               
            
            
               2.   
               Autoritățile competente verifică:
               
                           (a)
                        
                        
                           certificatele și documentele însoțitoare;
                        
                     
                           (b)
                        
                        
                           identitatea produselor de origine animală și a produselor compuse, iar în cazul departamentelor franceze de peste mări Guadelupa, Guyana Franceză, Martinica și Mayotte, și identitatea animalelor;
                        
                     
                           (c)
                        
                        
                           ambalajul și marcajul;
                        
                     
                           (d)
                        
                        
                           calitatea și starea conservării mărfurilor;
                        
                     
                           (e)
                        
                        
                           condițiile de transport și, în cazul transportului cu mijloace de transport refrigerate, temperatura mijlocului de transport și temperatura internă a mărfurilor;
                        
                     
                           (f)
                        
                        
                           orice deteriorare a mărfurilor.
                        
                     
            
               3.   
               
                  Autoritatea competentă se asigură că, după finalizarea controalelor oficiale specifice, DSCI însoțitor indică faptul că produsele de origine animală și produsele compuse care urmează să fie introduse pe piață sunt destinate numai consumului local și că aceste produse nu trebuie să fie reexpediate în niciun caz către alte părți ale teritoriului Uniunii.
               
            
            
               4.   
               
                  În cazul departamentelor franceze de peste mări Guadelupa, Guyana Franceză, Martinica și Mayotte, autoritatea competentă se asigură că, după finalizarea controalelor oficiale specifice, DSCI însoțitor indică faptul că animalele care se introduc pe piață sunt destinate exclusiv creșterii și producției locale și că aceste animale și produsele derivate din aceste animale nu trebuie să fie reexpediate în niciun caz către alte părți ale teritoriului Uniunii.
               
            
            
               5.   
               
                  Autoritatea competentă efectuează inspecții periodice ale locului de adăpostire/depozitare a transporturilor în vederea introducerii pe piață pentru a verifica dacă sunt respectate cerințele în materie de sănătate publică și dacă aceste transporturi nu sunt reexpediate către alte părți ale teritoriului Uniunii.
               
            
            
               6.   
               
                  În cazul departamentelor franceze de peste mări Guadelupa, Guyana Franceză, Martinica și Mayotte, autoritatea competentă efectuează inspecții periodice ale locului de adăpostire a animalelor care se introduc pe piață pentru a verifica dacă sunt respectate cerințele în materie de sănătate a animalelor și dacă animale respective și produsele derivate din aceste animale nu sunt reexpediate către alte părți ale teritoriului Uniunii.
               
            
         
      
      
         
            ANEXA II
            
               Tabelele de corespondență menționate la articolul 10 alineatul (2)
            
            1.   Decizia 94/641/CE
            
                        Decizia 94/641/CE
                     
                     
                        Prezentul regulament
                     
                  
                        Articolul 1
                        Articolul 2
                        Articolul 3, prima liniuță
                        Articolul 3, a doua liniuță
                        Articolul 3, a treia liniuță
                        Articolul 3, a patra liniuță
                        Articolul 4
                        Articolul 5
                        Articolul 6
                        Articolul 7
                        Anexa I
                        Punctul 1 din anexa II
                        Punctul 2 din anexa II
                     
                     
                        Articolul 7
                        Articolul 8 alineatul (2) litera (a)
                        Articolul 9 litera (a)
                        Articolul 9 litera (b)
                        Articolul 9 litera (c)
                        Articolul 9 litera (e)
                        Articolul 8 alineatul (1)
                        __
                        __
                        __
                        Articolul 7
                        Punctul 2 din anexa I
                        Punctul 5 din anexa I
                     
                  2.   Decizia de punere în aplicare 2012/44/UE
            
                        Decizia de punere în aplicare 2012/44/UE
                     
                     
                        Prezentul regulament
                     
                  
                        Articolul 1
                        Articolul 2 alineatul (1)
                        Articolul 2 alineatul (2)
                        Articolul 3 alineatul (1)
                        Articolul 3 alineatul (2)
                        Articolul 3 alineatul (3)
                        Articolul 3 alineatul (4)
                        Articolul 3 alineatul (5)
                        Articolul 4 alineatul (1)
                        Articolul 4 alineatul (2)
                        Articolul 4 alineatul (3)
                        Articolul 4 alineatul (4)
                        Articolul 4 alineatul (5)
                        Articolul 5
                        Articolul 6
                        Articolul 7
                        Articolul 8
                        Anexă
                     
                     
                        Articolul 7
                        Articolul 8 alineatul (2)
                        Articolul 8 alineatul (4)
                        Articolul 9 litera (a)
                        __
                        Articolul 9 litera (b)
                        Articolul 9 literele (c) și (d)
                        Articolul 9 literele (e) și (f)
                        Articolul 8 alineatul (1)
                        Articolul 8 alineatul (1)
                        Punctul 1 din anexa I
                        Punctele 3 și 4 din anexa I
                        Punctele 5 și 6 din anexa I
                        __
                        __
                        __
                        __
                        Articolul 7